KIRJALLINEN KYSYMYS E-0408/01

esittäjä(t): Bart Staes (Verts/ALE) komissiolle

(15. helmikuuta 2001)

Aihe: Tavoite 1 -alue Hainaut

Komission mukaan on vielä liian aikaista sanoa, kuinka moni yritys, jonka sijaintipaikka on Länsi-Flanderissa, siirtää pääkonttorinsa Hainaut'hon saadakseen yhteisötukea ohjelmointikaudella 2000-2006. Vuosina 1994-1999 noin viisikymmentä flanderilaista yritystä lienee vastannut Hainaut'n kutsuun.

Saadaksemme paremman käsityksen syistä, jotka vaikuttivat länsiflanderilaisten yritysjohtajien päätökseen muuttaa tai olla muuttamatta Hainaut'hon, meidän on tutkittava asiaa lähemmin. Vastauksessaan kysymykseen P-1706/00(1) komissaari Michel Barnier toteaa, että yhteisöä kiinnostavat erityisesti sellaiset sijaintipaikkaa vaihtavat yritykset, jotka ovat saaneet julkista tukea joko nykyisessä tai uudessa sijaintipaikassaan. Tästä huolimatta komissio ei aio suorittaa kyseisenlaista tutkimusta.

1. Aikooko komissio vielä tutkia länsiflanderilaisten yritysjohtajien motiiveja siirtää tai olla siirtämättä yrityksen pääkonttori Hainaut'hon, ottaen huomioon, että yhteisöä kiinnostavat erityisesti sellaiset sijaintipaikkaa vaihtavat yritykset, jotka ovat saaneet julkista tukea joko nykyisessä tai uudessa sijaintipaikassaan? Jos vastaus on kielteinen, miksi komissio ei suostu tutkimaan länsiflanderilaisten yritysjohtajien motiiveja? Miten komissio perustelee kieltäytymisensä, ottaen huomioon, että yhteisöä kiinnostavat erityisesti sellaiset sijaintipaikkaa vaihtavat yritykset, jotka ovat saaneet julkista tukea joko nykyisessä tai uudessa sijaintipaikassaan?

2. Kuinka monta tavoite 1 -tukea koskevaa hakemusta on jätetty 1. tammikuuta 2000 lähtien Hainaut'ssa käynnistyvää uutta taloudellista toimintaa varten ja mitkä ovat kyseiset hakemukset? Milloin ja missä kyseisten yritysten pääkonttorit rekisteröitiin? Kuinka moni kyseisistä yrityksistä harjoitti aiemmin toimintaa Länsi-Flanderin läänissä? Kuinka moni kyseisistä yrityksistä harjoittaa toimintaa Länsi-Flanderin läänissä?

(1) EYVL C 81 E, 13.3.2001, s. 75.

Michel Barnier'n komission puolesta antama yhteinen vastaus kirjallisiin kysymyksiin E-0408/01 ja E-0459/01

(18. toukokuuta 2001)

Tavoite 1 -ohjelmien yhteydessä yrityksille voidaan antaa tukea vain sellaisiin investointeihin, jotka toteutetaan kyseisellä maantieteellisellä ohjelma-alueella. Belgiassa sijaitsevan Hainaut'n maakunnan ohjelma on myös tällainen ohjelma. Sillä, onko yrityksen toimipaikka mahdollisesti rekisteröity ohjelma-alueelle, ei ole merkitystä sen kannalta, ovatko yrityksen investoinnit oikeutettuja ohjelman mukaiseen tukeen. Tämän vuoksi komission kanta on se, että parlamentin jäsenen ehdottama sijaintipaikkojen muutoksiin keskittyvä tutkimus ei olisi mielekäs tapa arvioida Hainaut'n tavoite 1 -ohjelman mahdollisia vaikutuksia.

Ohjelman vaikutusta tuotanto- tai palvelulaitosten sijaintipaikkojen kannalta voitaisiin arvioida yksinomaan yritysten ohjelma-alueella tekemien investointipäätösten tasolla. Investointipäätöksiin vaikuttavat kuitenkin hyvin monet tekijät. Tavoite 1 -ohjelman vaikutusta investointipäätöksiin olisi todennäköisesti vaikeata tai jopa mahdotonta eritellä mikrotaloudellisella tasolla. Lisäksi olisi otettava huomioon tasapainottavia vaikutuksia, koska suuri osa Länsi-Flanderin alueesta on oikeutettu tavoite 2 -ohjelman Kustgebied-Westhoek mukaiseen tukeen.

Joka tapauksessa olisi ennenaikaista arvioida kysymystä siitä, johtaako Hainaut'n ohjelma vuosille 2000-2006 investointien siirtymiseen Länsi-Flanderista Hainaut'hon. Asiaa voitaisiin käsitellä vasta kun huomattava osa ohjelmasta on pantu täytäntöön.

Ohjelmakauden 1994-1999 osalta komissio aikoo esittää Vallonian alueen viranomaisille pyynnön toimittaa luettelo yrityksistä, joiden sijaintipaikka on rekisteröity Länsi-Flanderiin ja jotka ovat saaneet Hainaut'n tavoite 1 -ohjelman mukaista investointitukea kaudella 1994-1999.